Agu d agu. Asemmiḍ ddeqs-is. Lehwa d nnec-nni yesselxasen iɛlaḍ. Tamurt temxerbaq. Lmal ikess iman-is; aqabuc yettak-it i wayeḍ. Yeqqel uqelmun s iḍarren. Yexleḍ wemnay d uterras, am warrac am tullas ur llint tilas, icaɛ deg-sen baḥwaṣu.
Ffɣen-d yakk qeccuc meccuc. D azerbabuɛ imesbaniyen iwakken ad beggnen tirwas ten-izedɣen. Tifenzuɛin kersent. Win teččiḍ s wallen a k-id-izellem. A k-yini, yya-d fell-ak i yuǧweɣ timẓin. Ffɣen-d, yal wa ansi d-yeffeɣ, yal yiwen s wayes d-yegla. Wa s tgelzimt; wa s wemger ur nettwaḍerreq, wa s ẓẓebra; wa s tefrut tameḥfarut, teffurem am useḍu-s. Wa s tenhizt; wa s wefḍis d umenɣar. Lmadani At Kukru, d tisura kan i d-yewwi cuddent s tnelli tazeggaɣt, yeddawar-itent ɣef meccaḥ n terbutin. Bujemɛa n Lqaɛa yusa-d. Netta ɛad! Argaz d aḥenṣali. Seg izumal-nni ttawin d inzi. Yiwen umeḍɛafu deg-s. D amurqiq, d amurqiq; yezwi. Yeḥḍem yiɣes-is dayen kan. Tafekka-s terrewrew am imenḥafen-nni n Lityupi. A s-tiniḍ yuẓam taɛetbart neɣ werǧin s-yudir uḥetḥut. Ma d lqed, iga aɣanim. Yiwen ujaɛluq deg-s! Ɣas lwi-d yis-s tazert. Ihi yehna-tt-id ula d netta, d tikli n wargaz s iḍulan. Iteddu yesneznuz tizlatin n Maɛṭub. Yeẓẓuɣer-d aṭarus di lqarneb. Yekkes-as takmamt-nni s-d-iga, zunakit yesseḍ. D acu i s-yerra d takmamt? D rrṣen uɛejmi i d-yejber. Yessextutec-it, yeqqmeḍ-as sya d sya, yerra-yas-t d takmamt i weqjun-is. Yeqqar-as:
- Haw haw. Seglef inɛal jed mmuk. Seglef ad ak-d-slen mulac a ɣ-awin d imi a yir ssekka.
Ilmeẓyen-nni imencufen, imir-n ur llin d iɛekkamen, ṣṣerɣen ka yettaɣen awal i tmes. Ad teggalleḍ ur tḥennteḍ ar d tabuciḍant ilizeq i d-iɛeddan. Di teswiɛt n teswiɛin kullec yezlef. Ayen wɛan sdegddgen-t. Tuɣal temdint ur tettwaɛqal ara.
Bujemɛa n Lqaɛa yenna-yas i weydi-s:
- Imi terriḍ akka taseṭṭa-k ger iḍarren-ik, ɛni teṭṭreṭṭreḍ a Bihbih? Tebra ar d ak-tt-qermeɣ. Aha kan nekk yid-k, ar naweḍ s axxam ad ak-mleɣ a čči ppwappwa! Yečča-k lxuf a ḥpirru ah! S jaɛejju am kemmini ara ṣeggdeɣ ilfan, terneḥ terneḥ! Tebra ar tyif limmer k-beddleɣ s yiɣid neɣ s tyaẓiḍt At Belqasem. Ɣas akken yiwen wezrib ay tessen, nettat xerttum kan akka a yi-d-tarew tamellalt; meqqar ad rwuɣ ticelleqluqin.
Yerra-yas-d awal Bihbih yenna-yas:
- Kkseɣ-ak awal, rriɣ-ak tament a Dda Buja, s yixef-ik ar tent-uɣeɣ anda tent-yuɣ yilef uḥeggan. La tesrebrub tɛebbuḍt-iw seg usemmiḍ ur k-ɛniɣ. Teǧǧiḍ-iyi i laẓ, a wer k-id-iqas ugellid ameqqran. Ula d asiger ulac. Amek a yi-d-yali lmenṭeq? Nekk aql-i d tikli ad ɣliɣ menṭeq, kečč teqqareḍ! Amek triḍ ad sgellfeɣ?
Yenna-yas Bujemɛa n Lqaɛa:
- A k-fkeɣ ad teččeḍ? I teččeḍ iẓẓan, a ṣṣifa-nnsen! A k-d-gezmeɣ aftat seg tmeccact-iw? Wamma taqsesbuḍt-iw, ala aglim yezdi ɣef yiɣes; yerna iɣsan-iw d iquranen, ugaren ddkir di taɣert. Limmer ad tdermeḍ deg-sen abrid, tebra ar d frurint d tuɛlacin-nni-ubelqettiḍ.
Wissen si melmi akka i d-ssemɣayen yefrax tuɛlac? Yettkemmil yeqqar-as:
- Aha ziɣ ɛreḍ, hmej kan abrid ad twaliḍ.
Bihbih yenna-yas, yya-d fell-ak I k-ttnadiɣ. Yuɣ-as awal. Yedda ɣef tgalult n Bujemɛa. Winna yeccerɣet.
- Erreẓ inɛal jed n baba-s n baba-s-nni n baba-k. Yyah! Ihi tɛuddeḍ d tidet? Yelha fell-i.
Llah llah! “Ifrax akk wwin-d ayen a ččen, aɣbub yewwi-d wi t-yeččan”. Rebḥeɣ ufiɣ-t.
Bihbih, yebda yettinẓi, yessuter-as smaḥ. Bujemɛa yuɣwas:
- Ulac smaḥ ulac.
Imesbaniyen yellan deffir-s, slan-as-d i wawal-nni. Refden-t. Smermuɣen am yiwen: “Ulac smaḥ ulac, imaziren, ulac smaḥ ulac, imaziren, ulac smaḥ ulac”…
Bujemɛa, ss amek akken, tetti fell-as ddunnit. Tennulfa-t-id leḥnana. Yezzi ɣer Bihbih, yekna ɣer-s. Yesbecbec-as s ameẓẓuɣ:
- Smaḥ, smaḥ a Bihbih. Tɣaḍeḍ-iyi ay akelbun afuḥan. Tgezmeḍ tasa uṛumi nɛal bu yema-k a bu tqamumt inisi. Ɛeddi ad ttesseḥmuḥḍ. Ha-t ɣer-k uḥeǧǧaǧu n tmes. Yuɣ di li pnu a mimmi. Wali, wali. Ay tecbeḥ tezweɣ n tmes, tcuba ɣur-s semman-as semman-as madden fuffu. Bib la ribulisyu! Aẓ ad tesseḥmuḥ, meqqar a ncuḥ i userɣu. “Isɣaren nezdem taffa, ɣer lǧar ay nesseḥma”.
Bihbih yerna deg wawal-is:
- Axxam n Baba yerɣa, meqqar ad sseḥmuɣ, wi'!.
Imesbaniyen snekkren ahetwir. Sseḥman iriḍeḥ. Tabeɛ yečča-ten lxiq. Ur yelli karnabal, ur yelli buɛfif. Ula d hayu-nni n zik yessefraḥen igerdan kksen-t. Yeqqel unecreḥ s axxam-is. Akka meqqar ad farsen tagnit warrac. Ad ssifessen cwiṭ ɣef wulawen-nnsen tɣunza tayri. D tin ɛad ad ten-id-iṣaḥen; ṛuḥ ammi ṛuḥ! Yerna ẓran, yehwa-yasen kan, am win yessiriden i wakli. Ma yettbeddil mejjir aẓar ad bedllen tikli wid ten-yesselḥuyen. Ima! Ini-yasen tura kečč mačči akken.
Bdan ttɛeggiḍen, reǧmen, regmen deg udabu deg yettekki lwali akked lawliya d iɛessasen s umata. Ssuturen idudanen. Acku, tanzit-nni, yezzeḥzeḥ-d yiwen weɛdaysi s tkerrust tettirriq, yuker-as-tt-id i nanna-s. Mi d-yeflali am tfirellest yessegra-d aḍu akked wemɣar yeẓẓel di terga n lfusi. Yeddhem Dda Ubaɛuz d-yesɛukkzen ɣef temɣart-is. Llan teddun ddac ddac ɣer sbiṭar. Taggara kemmlen-asen les pompiers, wwin-ten s tḥaḥayt. Afen-n imejjayen ffɣen. Ulac anwi a s-icehden. Ṛuḥen ad ẓẓallen di lawan di tmezgida anda akken rennun leqraya taɛlayant n tujjya s rruqya. Tamɣart-is, Nna Terkiya n Ɛdidi Ubisar, la s-teccehhid s ufus aẓelmaḍ: “f layleh irellah, Muḥenned raṣur lleh”. D ayen yesselqef. Wa ara sɛuɣ d ampwanes? Tserreḥ-as i yiẓri-s. Imeṭṭawen axlul.
Yenna-yas wefremli-nni yeznuzuyen lḥenni deg wass n ssuq, yella yettawi yettarra seg teɣmert ar tayeḍ:
Ad yertiḥ deg weḥnunef,
Tagecrirt tekref
Yerna ula d rebbi yugi-it.
Ɣer lǧameɛ ur yezmir tikli
Ɣer sbiṭar ad icali
Amɣar mi icab ɣas nneɣ-it
Ɣer medden la icerreḍ udi
A rebbi dawi neɣ awi
Deg wexxam yectaq zzit
Wwḍen-iyi-d isallen din din. Isem n win t-yessexnunsen. Isem n nanna-s d melmi itlul. Ansi-t umerkanti tt-yuɣen. Wi t-ilan uttezḍam yufa ccix Aḥecraruf di ssuq Iɛeẓẓugen. Ulamma tadyant-nni dayen, teddez tebrez, teklasi. Ma yettili-yas i Muḥ Terri. Uṭṭun n tkerrust-nni yettirriqen d as-yefka d tunṭict uḍeggal-nnsen i nanna-s asmi yuɣal d dipiti… Ma nniɣ-ak srabes n laman yettkelfen s icilan ur bdiden ara, skaddbeɣ.
Refdeɣ tilfun, sawleɣ-as i uselway n tɣiwant Uhetwir. Aselway n tɣiwant yessawel i Ssi Buɛezza. Ssi Buɛezza yessawel-as i mmi-s n xalti-s n werbib n tayawt n weslif-is iwakken ad as-d-yini i mmi-s Belqiccubeckiḍ, belli atan iḍebber-as-d baba-s asenfar. D acuntyi s wazal-is ara yesxedmen geddac d ilemẓi xerttum yiwen wass. Ad d-ssisen azal n ddurt usebsi. Amahil iban. Ad ɛadlen kra idudanen deg webrid ukerrus yettawin ger sbiṭar d wezrib n Tingaẓ.
Azekka-nni kan, tefra tfuk. Mmezlent ugar n ṭeẓẓina n zwayel deg ubaṭwar. Ssemɛaddlen izugar-nnsent deg webrid. Yal 50 lmitrat sersen-as adudan. Takerrust d-iɛeddan, ma izad-as rrcem di tazla, ad teǧǧ din ijeɣdan-is neɣ ad as-ifelleq ukartiṛ. A d-tessegri azabuq n zzit ɣer deffir. Yebluleɣ yak webrid. Yeqqel d taḥnaccaṭ, a s-tiniḍ d tissi n wegris aberkan i yessan.
Sellazekka-nni, akken kan d-tefrari tafat, yiwen uɛerḍi terra-t tmara, yewwi amuḍin ɣer sbiṭar. Yenṭer mačči d kra. Yeɣli-d seg wusu. Yuɣ-itent di squma. Yelleɣẓam ufus-is, yenna-yas-tent-id ula d ajgu n waɛrur. Yeqqar kan, way way s unazeɛ. Bab uṭaksi iḥar. Ira ad t-yessiweḍ d amuddir ammar anida s-yettmurḍus di tkarrust ad yerwu tiden yuran. Yeɣseb tazla. Yerna d acu i d tazla d acu ḥala. Ahat, ma izad, ur iɛedda ara i 30 km/h. Adudan amezwaru i t-id-inuqqren, acku ur t-iwala ara yerna mi yeslukkez tazerrust, ḥnucḍent rrwaḍi seg wannecten n zzit. Tneggez ṭṭumubil ar ttɛa u ttɛin, tuɣal-d deg ugudrun. Yeǧǧa amutur-nni din. Amuḍin-nni yesfeq, yeṭṭaqqef deg-s nnefs. Di ddeqqa-nni, inziz-nni s-yeṭṭef wejgu n waɛrur-is yeqqres. Yemmut ugeswaḥ ur d-igir xerttum d nnehta. Ula d iẓiɣer-is mačči yeffeɣ-d. Kečč teqqareḍ! Ula ansi ad d-yeffeɣ seg wakken yeqber. Temmeɣ-d fell-as tmettant am tmedda. Terra-yas tisfi ar daxel. Teddem-it ur t-id-tsawem ur t-id-tsuma, xerttum ad yebnu fell-as ad yerr areṭṭal n wasmi ixeddem, itett uuḍeggal.
Din din yenndeh uberraḥ. Yekker wahruḥu. Ffɣen-d yakk qeccuc meccuc. Bab uṭaksi d amezwaru. Bujemɛa n Lqaɛa ulac-it ass-nni. Nnan-d dakken iɣeẓẓa-t Bihbih. Yesred deg wusu. Tawla tesdegdig deg yiɣsan-is am tmes deg wafrasen. Tteccef-it-id tidi tasemmaḍt am tebyirt-nni ibedden isserṣar. Imesbaniyen ur llin d iɛekkamen. Nneɣlen-d am weclim ɣer wezniq. D asif n Bubhir mi ara d-yeḥmel. Di ddqiqa n dqayeq, ṣṣerɣen daɣen ka yettaɣen awal i tmes. Ttɛeggiḍen, reǧmen, regmen deg udabu deg yettekki lwali akked lawliya d iɛessasen s umata. Ssuturen s ṭṭelq n tuɣac-nnsen:
- Kkset-anaɣ rebbi n lidudan-agi a ken-yeččen. Kkset-anaɣ lfuḥa-yagi ay ifuḥanen.
Yenṭeg-d yiwen llaqura, yenna-yasen:
Tikelt-a yessefk ad d-yas lwali, d netta kan ad aɣ-d-iwalin xerttum s yiwet tiṭ.
Wiyaḍ refden awal-is:
- A lwali wali-yaɣ-d, a lwali wali-yaɣ-d… Wan tu tri, siwlet i lwali; wan tu tri, nebɣa a t-nwali. Wan tu tri, siwlet i lwali; wan tu tri, nebɣa a ɣ-d-iwali…
Yessawel-iyi-d uselway n tɣiwant. Nniɣ-as:
- A k-yessenṭeq rebbi ɣef ṣṣwab yeǧǧɛel lxattima d lxir. D acu tebɣiḍ ɣur-i akka imir-a?
Yenna-yi-d:
- Anɛam a sidi lwali wali-yi-d…
Gezmeɣ-as awal, nniɣ-as:
- Fak-iten-id! Ur tezzi ur tenneḍ. D acu triḍ ɣur-i, i k-nniɣ?
Yerra-yid awal yenna-yi-d:
- Texnez. Tikkelt-agi ad teḥres. D tisri tameqqrant a sidi Lwali. Yebda yetturug yidim yakan. Yessefk ad aɣ-d-temleḍ amek ara nefsi tiyersi.
Nniɣ-as:
- I kečč i wacu-k a lɣiḍa? Ḍebber ixef-ik. Tiyersi tcuddem fsit-tt kunwi. Fell-ak i bbuṭin mačči fell-i. Inurar-nnwen srewtet-ten s yizgaren-nnwen.
Amecwar akka yeslalew tilifun. D netta daɣen. Yenna-yi-d:
- Anɛam yirbeḥ a sidi lwali wali-yi-d. Ihi aql-aɣ nemsefham nekk akked uqerru n ddayra, akerwa n iǧardarmiyen akked lkumisar. Nufa-yas-d ixef-is. Sya ar tameddit, ad tt-nefru ma yebɣa weḥnin. Yal wa ad yuɣal s axxam-is akken ad yessired idammen-is s imeṭṭawen n lakrimujan.
Ur tzeggen ara tsaɛet, atan yeẓẓerẓer tilifun-nni azeggaɣ. D bab-uneɣlaf n daxel s timmad-is i yi-d-yessawlen. Ma ihedder, yettfeqfiq am Ferquɛa. Yenna-yi-d:
- Ar ani i tzemmrem ad tqeṭṭim deg-sent, wulli-nni yuḍnen ajeǧǧiḍ, sima ara yefru lḥebb ɣef walim war ma ẓrran yetbiren?
Nniɣ-as:
- A maɛali lgehmir surref-iyi, ur fhimeɣ tren.
Yenna-yi-d:
- Ɛni deffir lakul i teɣriḍ? Ur tessineḍ ara tasaḍit?
Nniɣ-as:
Ur ssineɣ ara Tasaɛdit a maɛali lgehmir. Ssneɣ kan Zayna At Nnger Uqriḍ. D nettat i yi-tteyyiqen lbiru deg wass Lǧemɛa.
Yenna-yi-d:
- Anwa i k-yerran d lwali keččini? Ɛni si tzuliɣt i d-tkecmeḍ am wezrem s adaynin? Ur tessineḍ ara taṭawaǧit n tsertit? Awwah keččini ad ak-d-stufuɣ keččini.
Sliɣ-as yettawel, yestextux am teccuyt ubazin. Yeẓẓad, yeggar awren. Nniɣ-as:
- Anɛam a Ssi Flan, la yesxerxuc tilifun yeflan. Llan lexyuḍ i gezmen warrac. I yelhan d smaḥ, ur la ferrẓeɣ ara d acu akka i la yi-d-teqqareḍ. La yi-d-tselleḍ neɣ ala?
Bdiɣ slexbuceɣ s waccaren-iw kemmzeɣ-as i usawaḍ-nni n tilifu iwakken a s-iban amzun d txerxic. Yules-as-d i wawal s tutlayt tamaynut taɣelnawt tunsibt:
- Combien de brebis galeuses pouvez-vous sacrifier en catimini pour apaiser la situation? I wakka tegziḍ ?
Ssɛuẓgeɣ. Rriɣ iman-iw ur sliɣ ara. Nekk qqareɣ-as:
- Alu!
Netta yeqqar-iyi-d:
- Alu! La k-n-selleɣ. I kečč, la yi-d-tselleḍ?
Nekk qqareɣ-as kan :
- Alu.
Netta yettarra-yi-d:
- Alu wwiii! La k-in-selleɣ. I kečč la yi-d-tselleḍ? Tegziḍ d acu yak-n-nniɣ?
Nekk qqareɣ-as alu, netta yeqqar-iyi-d alu…
Serseɣ tilifu. Ssaɣeɣ igirru, ffɣeɣ si lbiru.
Yekker-d uqeddac amezwaru yenna-yid:
- Anɛam bujuṛ tujuṛ a sidi lwali wali-yi-d. Yella wanda ara truḥeḍ ad siwleɣ i win ara k-inehren.
Nniɣ-as:
- Amek?
Ččiɣ-t sbelɛeɣ-t. Ur as-ǧǧiɣ acemma. Sseggraɣ-as awal-nni amcum itekksen aɣrum:
- Aql-i staxxreɣ-k. Ɛni tɛuddem-iyi d cctaɛtaɛ a yi-tnehhrem? A wer tawḍem a zerriɛa taseṭṭaft! D kunwi i d iɣyal n wurti, mačči d dada-twen.
Yuɣal di ttelbiba. Yerra-yi-d:
- Waḥḥeq Sidi Ɛabdelqader akked jeddi Ɛmer igan isem i yessi-s. Aḥḥeq at wakka imir-a, ma d annecten i d-qesdeɣ a sidi lwali fiḥel ma tettwaliḍ-iyi-d akkenni. D acifur, i bɣiɣ a…
Smermɣeɣ fell-as:
Nniɣ-ak aql-i sṭaxxreɣ-k. Ṭṭef aqemmuḥ-ik neɣ a k… Yerna ṭṭef iṭergan-ik ur k-ttwalint ara wallen-iw zdat-i ay amruri. Tɛuddem ur ssineɣ ara lexbuṭ-nnwen d iseklilen-nnwen ah!
Yelɣet din. Iṛuḥ ad i yi-d-yelli tawwurt usansur; nekk wwteɣ ɛeddaɣ. Dḥeddḥeɣ d skali. Snat snat teḥḍurin i usurif. Ziɣ aṭas n tseddarin yaw! Cwi kan mačči d alluy i tent-uliɣ, tilfi ad d-ssakint aneggaf-nni-inu.
Win neɣ tin d-mmuggreɣ, akken kan a yi-d-yini: “anɛam a sidi lwali wali-yid”, a s-iniɣ: “D acu i k-id-yessufɣen si lbiru-k? Aql-i sṭaxxreɣ-k.
Mi wwḍeɣ d akessar, walaɣ inehharen yakk heggan-d iman-nnsen zdat tkeryas. Iɛessasen akk kkan-tt di leqlala. Tewqeɛ deg-sen tmellalt. Tekker lqiyyama di lawliya. Imuṭaren sneddhen imuturen. Mmdurarren am yeqnac ɣer tessirt. Heggan-d iman-nnsen am tquffet. Ad sberbren am tnamit i umirsidis aberkan ad ḥarben fell-i. Zzawezḥeḥ. Rriɣ iman-iw ur walaɣ yiwen; am win iwumi yekker busiq. Kkiɣ tawwurt n lawliya. Aṭaksi amezwaru iwumi sɣallweɣ, yeḥbes-d ɣur-i. Ṭṭfeɣ-t srid ar tɣiwant Uhetwir.
Amecwar akka, newweḍ armi d talemmast n tɣiwant. Afeɣ-n agraw yaɛmer. Usan-d si yal tama. Tezzelbubi tmurt seg imezdaɣ. Wehmeɣ. Imdanen yakk qqimen yerna rekden. Ala abbu i n-ufiɣ la yesbumbux. Tusut tessefqed-iyi-d. Bdiɣ sgeḥguḥeɣ a s-tiniḍ imir imir ad d-yeffeɣ iziɣer-iw. Ay tecmet rriḥa n lakrimujin! Kecmeɣ ar wexxam n tɣiwant. Yemmuger-iyi-d uselway-is. Yessekcem-iyi ɣer tzeqqa anda ssemlalen tiqerray-nnsen yemḍebbren ubeḥri d-yeffalen. Afeɣ-ten-in la kkaten iyuẓaḍ yecwin, ẓemmin-asen lqares. Walan-iyi-d kan, kkren s ibeddi. Nnan-iyi-d:
- Ayya, besm lleh!
Nniɣ-asen:
- D acu-tt txazabit-agi ay arbaɛ?
Yenṭeq-d ɣur-i uqerru n ddayra, ɛeqleɣ-t, acku yettban s tibburreft-is:
- Ansuf yis-k a sidi lwali wali-yaɣ-d. Nesserwa-yasen lmerta s lakrimujin d waman yerɣan. Yerna d wid n tzuliɣin. Ncuḥ-asen i waman n tissit. D anebdu i la d-iteddun. Niqal, amek ihi! Tura atn-an sgunfan cwiṭ. Ur ttɛaṭṭilen ara daɣen ad d-kkren s azemzi d laɛyaḍ. Ur sen-smeḥsis ara ttxil-k. Ma tsayseḍ-ten wihidak, imir-n ara ḥmun ugar. Ad refden tiẓaɛkukin-nnsen am wemcic-nni mi ara s-tesluffuyeḍ. D adebbuz kan I d ddeb-nnsen wihiden…
Walaɣ aparlur-nni ufus metwal asfaylu. Mmɣeɣ fell-as. Ɛniɣ abalku, berrḥeɣ-asen i yimesbaniyen:
- Alu, alu! Way irgazen ibaḥanen. Nekki d lwali-nnwen, ḥesset-iyi-d mliḥ. Riɣ ad awen-n-iniɣ sin imeslayen.
Kkren-d akk ɣef tikelt. Qqunefɛen-d am iqencaben d-tessegra tmes di tezgi. Wa yeqqar i wa, susem a nsel d acu ara d-yini. Ṭṭucnen-d a s-tiniḍ d ismawen n wid d-ṣaḥen yexxamen baṭel iwumi ara d-siwleɣ. Ssendin-iyi-d tameẓẓuɣt. Nniɣ-asen:
- Aql-i ṭṭaxreɣ. Tebra ma ɛawdeɣ-asent!
Teɣli-d yiwet n tsusmi tegla-d s lheffa tesserhab.
- Seg tura d afella ad uɣleɣ am kunwi, d waluuuu.
Ẓẓuɣreɣ-t walu-nni, am si sya ar Yixef Usammer.
Uẓẓafen-d, a s-tiniɣ d iswi i d-ssaseɣ di teqbuc umadal.
Wwten-iyi-d akk afus. Rran-tt sikin i useffer, tiɣratin. Cerhen qeccuc meccuc dayen kan. Uɣalen yakk s ixxamen-nnsen ferḥen. Lamana tewweḍ bab-is. Yeddimisyuni lwali. Ttun timegraḍ-nni yeɣlin, ttun idim yuzlen, ttun ka din, din din.
Ur d-tezzi ara ddurt, ddmeɣ leḥtater-iw ad inigeɣ. Ad rewleɣ seg tmurt igedlen tidet, ammar ad iyi-nfun ar tniri. Ur ṭṭixiren ara medden si tmasit n lawliya kan akka.
Wwḍeɣ ar l’aéoroport, sɛeddan-iyi kra n yemdukal xmet xmet. Simi kkreɣ ad zeggreɣ tawwurt taneggarut yessufuɣen ɣer tlelli, mččučin-d fell-i wuqbiḥen-nni. Sin sya, sin sya. Keccben-iyi ur ukiɣ d yiman-iw. Usan-d am nnda. Ur iban ansi d-ffɣen. Allen-iw qqnent ɣer tmesrifegt. Tamuɣli-iw tjebbed-iyi ɣer labyu, imcumen-nni, annect n rramyat, cennqen-iyi s igenni. Yedda laɛmer-iw. Suɣeɣ. Tanafa tger-d yis-i. Ssendekwaleɣ-d iman-iw.
Susfeɣ s iciwi-w. Swiɣ tiqit n waman. Seg waken cerheɣ dayen kan imi d walu kan i lliɣ, am nekk am medden irkelli, beddleɣ idis. Tewwi-yi tnafa, naxeɣ deg yiḍes. Urgaɣ Tamilla, yemlal yizem tasedda; iiih!
Azekka-nni mi d-kkreɣ, yessaki-yi-d weydi. D ṣṣut n Bihbih. Yesseglaf yettinẓi am wanza.
- Wannaɣ a Bujemɛa Lqaɛa tɣeḍreḍ-iyi, wa ara sɛuɣ tura?
Ḍeggreɣ tiṭ-iɛ ɣer berra, walaɣ abbu d aberkan la yettali yettnerni, yessemɣumbas igenni. Ssaɣeɣ rradyu, sliɣ-as i Mexluf n Zwina n Lǧudi la d-yeqqar isallen: “Atan tekker deg lḥurum n Lawliya acku iḍelli, Lwali Wali-yi-d, yesṭaxxer yakk iqeddacen-is. Ass-a, atn-an sneddhen-tt di yal tamnaṭ…
Ahya a ssimra taberkant! D widak-nni i qeddmeɣ neɣ i lissansyiɣ di targit. Yewqem! Dɣa qqureɣ. Tebbiɣ taglimt-iw, ma di targit nniḍen i zzreɣ neɣ d lmut i mmuteɣ.
Sefru-tt tura keččini! J
Racid n Tiɣilt. 27/06/2013
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn kab_Latn smo_Latn kab_Latn kab_Latn kab_Latn smo_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn afr_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn